গত মাসে আমার মনটা খুবই খারাপ ছিল। বিশেষ করে একদল গো রক্ষকের হাতে দলিতদের মার খাওয়ার ছবিটা দেখলাম। গা রি রি করে উঠল। মনে পড়ে গেল আমার ছোটবেলার কথা। আমার বিশ্বাস গো রক্ষকদের এই জঘন্য অপরাধ দীর্ঘদিন ধরে ওদের মনের ভিতর প্রথিত কুশিক্ষার, পক্ষপাতিত্বের, হিংসার বিকারগ্রস্ততার এমন বিষোদ্গার যে তারা দলিতকে মানুষের সম্মান দিতে অপারগ। আমি কোনও মতেই এটা মানতে রাজি নই যে এটা গরু রক্ষা করার অতি উৎসাহের ফসল। তাই যদি হত তাহলে রাস্তায় হাইওয়েতে গরু গুলো যখন গাড়ি চাপা পড়ে তার প্রতিবাদ করত। সেই ধরণের দুর্ঘটনা বন্ধ করতে উদ্যোগী হত। আহত গরুদের চিকিৎসার বন্দোবস্ত করত। মোদির সরকারের কাছে গোটা দেশে গোমাংস বন্ধ করার আর্জি জানাত। তারা বিরক্ত হত এটা শুনে যে মোদির আমলেই ভারত গোমাংস রফতানিতে দুনিয়ায় একনম্বর হয়েছে। কিন্তু কোথাও এ নিয়ে কোনও গো রক্ষকের মুখে টু শব্দ নেই।